AS พุ่ง 4% รับแผนเปิดตัว 4 เกมใหม่ – บุกตลาด “เวียดนาม” หนุนผลงานโตตามเป้า
AS วิ่ง 4% เปิดแผนครึ่งปีหลังปล่อย 4 เกมใหม่ พร้อมเดินหน้ารุกตลาดเวียดนามเพราะมีผู้เล่นเกมออนไลน์และ PC สูง โบรกฯแนะ “เก็งกำไร” ราคาเป้าหมาย 15 บ.
6 ก.ค. 2564

ผู้สื่อข่าวรายงานว่าวันนี้ (6 ก.ค.64) ราคาบริษัท เอเชียซอฟท์ คอร์ปอเรชั่น จำกัด (มหาชน) หรือ AS ณ เวลา 15.32 น. อยู่ที่ระดับ 13.10 บาท เพิ่มขึ้น 0.50 บาท หรือ 3.97% โดยทำจุดสูงสุดที่ 13.30 บาท และทำจุดต่ำสุดที่ 12.60 บาท ด้วยมูลค่าการซื้อขาย 191.40 ล้านบาท

บริษัท หลักทรัพย์ คิงส์ฟอร์ด จำกัด (มหาชน) ระบุในบทวิเคราะห์ (6 ก.ค. 2564) โดยประเมินต่อหุ้น AS ว่ากลุ่มอุตสาหกรรมเกมออนไลน์ได้ประโยชน์จากการระบาดของ Covid-19 โดยในส่วนของทาง AS ตั้งเป้ารายได้ปี 2564 เติบโตจากปีก่อนราว 15 – 20% ซึ่งกลยุทธ์หลักของ AS จะยังคงเน้นไปที่การเพิ่มสัดส่วนรายได้จากเกมมือถือมากขึ้น (เดิม 9% ตั้งเป้า 35%) สำหรับในช่วงครึ่งปีหลังนี้วางแผนจะเปิดตัวเกมมือถืออีกอย่างน้อย 4 เกม ได้แก่ Real Yulgang, CABAL, Tera:Classic, และ Huang Yi Mobile 
นอกจากนี้ AS จะเริ่มรุกเข้าไปยังตลาดเวียดนามซึ่งเป็นตลาดที่มีผู้เล่นเกมออนไลน์และ PC สูงถึง 48 ล้านคน และ 45 ล้านคน ตามลำดับ (สูงกว่ายอดผู้เล่นไทยซึ่งเป็นตลาดหลักของ AS ที่ 36 ล้านคน (Mobile) และ 31 ล้านคน (PC) ตามลำดับ) ทั้งนี้ยังคงแนะนำ “เก็งกำไร” ราคาเป้าหมาย 15.00 บาท